Keld Albrechtsen (EL), 2000-10-05:
Jeg må sige til hr. Thulesen Dahl, at Enhedslisten ikke tager let på den situation, der er opstået her i dag, hvor vi har måttet konstatere efter en lang debat, at statsministeren og udenrigsministeren gentagne gange giver det løfte til befolkningen, at der vil blive nedlagt veto imod forslag, der fratager Folketinget kontrollen med dele af arbejdsmarkeds-, social- og skattepolitikken.
Statsministeren har i dag fået en bemyndigelse til at fravige det løfte, han har givet befolkningen.
Han kan i dag med baggrund i et flertal i Folketinget godkende en Nicetraktat, der tromler hen over de løfter, som han har givet til befolkningen.
Men det er jeg ikke uenig med hr. Kristian Thulesen Dahl i.
Jeg er heller ikke uenig med hr. Thulesen Dahl i, at det er en alvorlig situation for demokratiet, at der forud for folkeafstemninger gives sådanne løfter, som, havde jeg nær sagt, efterhånden ufravigeligt svigtes stort set dagen efter, at de er givet.
Det tror jeg ikke der kan være
nogen tvivl om.
Og det håber jeg at statsministeren tænker
meget, meget alvorligt over.
Men Enhedslisten har sagt før den 28. september, at den folkeafstemning ikke handlede om regeringsspørgsmålet, og vi har altså - i modsætning til regeringen - det synspunkt, at hvad vi siger før en folkeafstemning, siger vi også efter en folkeafstemning, og derfor handler debatten i dag ikke om regeringsspørgsmålet.
Udenrigsministeren sagde, at regeringen naturligvis vil rådføre sig med Europaudvalget, men jeg vil godt spørge udenrigsministeren: Betyder det også, at vi får den konkrete gennemgang, som jeg har efterlyst, af disse mange, mange traktatforslag, som nu ligger i Nice?
Det bliver jo et ganske stort arbejde både for ministeren og for udvalget.
Det håber jeg vi kan få et tilsagn om.
Og så skylder jeg ministeren et svar på det spørgsmål, som han stillede vedrørende Østudvidelsen.
Og der må jeg sige, at som jeg har fulgt disse forhandlinger, har jeg gang på gang af ministeren fået den forklaring, at disse forhandlinger med de østeuropæiske ansøgerlande går aldeles fortrinligt, og vi har hørt årstal som 2002, 2003, at så skulle optagelsen kunne begynde. Jeg tror, at alle, der har fulgt disse forhandlinger i praksis, ved, at det ikke holder stik, for de betingelser, man stiller de østeuropæiske lande, er så urimelige, at det ganske enkelt ikke kan lade sig gøre.
Det kan i hvert fald ikke lade sig gøre, hvis man skal forestille sig, at det skulle kunne godkendes ved folkeafstemninger i disse lande.
Og det ville jo være såre rimeligt, hvis disse landes befolkninger fik lejlighed til at tage stilling til, om de vil være medlem af EU på de betingelser, som i øjeblikket dikteres af de nuværende 15 lande.
Og der noterede jeg mig, at ministeren slog fast, at det i hvert fald efter Nice ikke længere skal være sådan, at det bare er de 15 lande, der dikterer de fremtidige traktatgrundlag for de øvrige.
Så skulle de øvrige inddrages.
Men hvorfor skal det ikke ske allerede nu i forbindelse med Nice?
Jeg ved såmænd ikke, hvad Enhedslisten til syvende og sidst skulle anbefale som den bedste mulighed.
Det er ikke rart at vælge mellem pest og kolera, og derfor skal det valg jo undgås.
Og derfor har Enhedslisten foreslået, at der indkaldes en konference for alle europæiske lande, ikke bare de 15 i de riges klub, men for alle europæiske lande for at drøfte: Hvordan løser man problemerne også i de fattigste lande her i Europa?
Det er jo ikke det, Nice handler om.
Nice handler om, at de riges klub sidder og prøver på internt at blive enige om at fordele magten og undgå at dele den med andre.
Jeg synes, det var en spændende diskussion, udenrigsministeren lagde op til med sit spørgsmål.
Nu har jeg prøvet at give et foreløbigt svar.
Det har vi været nødt til.
Det havde faktisk været rart, hvis man kunne have taget det udgangspunkt, at selvfølgelig vil løfterne blive overholdt, og så diskuteret, hvordan vi løser problemerne i Europa.
Men det kommer så forhåbentlig i næste runde.